Ai 12 di
Avrîl, inte suaze dal congrès dal SNP, il prin ministri scozês
Alex Salmond al à fat il pont su la campagne referendarie che si
sierarà ai 18 di Setembar cul vôt pe autodeterminazion de Scozie.
Salmond al à marcât cemût che a sedin i stes aversaris de
indipendence cu lis lôr menacis a dâ un sburt ae campagne pal sì.
Cun di fat, a fuarce di dî che la indipendence e puartarès la
Scozie ae miserie, che le metarès fûr de Union Europeane e de NATO,
che le lassarès cence sterline o euro, che e sarès une catastrofe
pe sigurece internazionâl, i partidants dal no a àn dât un grues
contribût ae campagne pe indipendence e, se intal Novembar dal an
passât i sondaçs a mostravin un 38% di sì pe indipendence e un 62%
di no, in dì di vuê i sì a son cressûts al 46% e i no a son lâts
jù al 54%. Par recuperâ il disvantaç che ancjemò al reste, il SNP
al ponte massime su dôs cjartis, ven a dî il vôt dai laburiscj e
chel des feminis. Tal prin câs Salmond al ricuarde che il sì nol è
un vôt pal SNP, ma un vôt par une Scozie indipendente là che
laburiscj e nazionalitaris a son la grande maiorance e duncje nol
sucedarà plui che un guvier conservadôr, come chel che al è cumò
a Londre, al imponarà lis sôs decisions suntune Scozie che no lu à
votât. Par chel che al rivuarde lis feminis, il prin ministri scozês
al à presentât gnovis misuris che a saran metudis in cjamp par
evitâ che lis feminis si cjatin penalizadis intal mont dal lavôr.
Font:
BBC, 12/04/14; VilaWeb, 12/04/14; El País, 11/04/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn cat_Latn